google/wiki40b huggingface dataset:
שבט אל הוזייל

מקורו של השבט הבדואי אֵל-הֻזֵיל הוא ממטה תיהאה, אשר מוצאו מלב מדבר סיני, מאותו אזור הנקרא בערבית א-תיה, או בשמו המלא: תיה בני איסראיל, כלומר מדבר בני ישראל, הנקרא על שמו של עם ישראל אשר נדד במדבר זה בצאתו ממצרים. במטה זה כלולים 13 שבטים נוספים הנודדים בנגב, אשר הגדולים ביניהם הם: אבו קרינאת, אבו רוביעה ואבו רקיק. השבט כלל עד לפני התיישבות הקבע 17 משפחות ומנה כ-12000 נפש.
בעבר נדד השבט בנחלתו בנגב - מעט צפונית לבאר שבע בקרבת קיבוץ שובל, מקום שבו שוכנת חורבה של עיר קדומה בשם ביר זבאלה. בתחום הנחלה ישנו אגם מלאכותי קטן שבו נקווים מי הגשמים שנבנה לפני שנים אחדות על ידי ממשלת ישראל והמים נאגרים הודות לסכר שנבנה לאורך הערוץ היורד מהרי חברון ומתחבר אל נחל גרר הקרוב. לשבט יש בלעדיות על אזור המקנה, כלומר רק לבעלים מותר לחנות, לרעות או להשתמש במי המעיינות, אך השבט בא לידי הסכמי שותפות עם מספר שבטים קרובים לגבי השימוש בשטח. שבט אל הוזייל הוא שבט נודד למחצה, כלומר נשאר בנחלתו זמן ממושך יחסית.
עד לפני קום מדינת ישראל חיו אנשי השבט בחופשיות על פי המסורת הבדואית, נדדו במדבר ופעלו על פי כל מנהגיהם. הם עסקו בעיקר בגידול גמלים וצאן, אך גם מעט בחקלאות עד כמה שהתאפשר במדבר- אזורם עשוי בעיקר אדמת לס וכמות המשקעים הממוצעת היא 200 מ"מ לשנה. הם זרעו בעיקר שעורה ודורה, וכן גידלו טבק פשוט לצרכיהם.
עם קום המדינה הוסב השלטון במקום לפיקוחו של הממשל הצבאי באזור ומשטרת באר שבע, ואלו הורו על הגבלת שטח הנדידה של השבטים הבדואים. עם זאת ניתנה לבדואים אוטונומיה מסוימת - לשבטי הבדואים בנגב ניתן בית דין משלו אשר ידון בענייניו הפנימיים ללא התערבות של הממשלה. בבית דין ישבו 9 מראשי השבטים הגדולים המוכרים על ידי המדינה. לבית הדין הבדואי ניתנה הסמכות להטיל עונש של קנס עד 5000 ₪ ומאסר עד לחצי שנה.
בעקבות צמצום אזורי הנדידה ועקב כך צמצום חלקות המרעה והחקלאות השתנה אורח החיים של הבדואים. אט אט גם הוכנסו בנחלת שבט אל הוזייל מרכז עם חנויות לצרכיהם, בית ספר לילדים, מרכז רפואי ואף ניתנה הכשרה על ידי הממשלה להוראה וטיפול בחולים. כמו כן הוחדרו לחייהם שיטות מיכון בחקלאות והחלו לקום בנחלה בתי אבן קבועים במקום האוהלים המסורתיים.
אספקת השירותים ובניית התשתית ביישובי הקבע - חינוך, בריאות, כבישים, מים ועוד - שימשו אף הם תמריץ למשיכת האוכלוסייה הבדווית ליישובים אלה.
בשנת 1972 השתכנעו ראשי השבט לנסות את חיי הקבע ביישוב בדואי חדש שנקרא רהט. רהט הוקמה על שטח הנחלה של שבט אל הוזייל. במהלך השנים, עם התפתחות העיר, הצטרפו אליה משפחות בדואיות נוספות משבטים שונים ברחבי הנגב, וכיום מונה העיר רהט כ-62,000 תושבים.
הריפסימה חורשודיאן

תחילת דרכה

חורשודיאן נולדה בכפר קסאח באזור אירי של ארמניה הסובייטית.
היא התחילה אימון משקולות בגיל 15 בהדרכת המאמן סרמן יסאיאן.

קריירה

חורשודיאן זכתה במדליית כסף באליפות אירופה בהרמת משקולות 2006. היא הייתה הארמנית הראשונה לזכות במדליה עבור ארמניה העצמאית בתחרות זו. שנה לאחר מכן, מל דלוזיאן לקח את אליפות אירופה לנשים הראשונה עבור ארמניה. חורשודיאן  לקחה את אליפות העולם לנוער ב-2007.
חורשודיאן התחרתה באולימפיאדת בייג'ינג ב-2008 בקטגוריית המשקל 75 ק"ג, וסיימה במקום 11. היא לא הייתה בנבחרת האולימפית במקור, אך החליפה את מל דלוזן ברגע האחרון, בשל התקף דלקת לבלב.
בשנת 2010, חורשודיאן עלתה לקטגוריית משקל גבוהה יותר.
היא השתתפה בתחרות נשים מעל 75 ק"ג אולימפיאדת לונדון ב-2012, כשהיא שוקלת רק 76 ק"ג. היא זכתה במדליית ארד, ובכך הפכה לא רק לאישה הארמנית הראשונה לזכות במדליה אולימפית בהרמת משקולות, אלא הראשונה בכל ענף ספורט אולימפי.
ב-2016, הפדרציה הבינלאומית להרמת משקולות (IWF), דיווחה שחורשודיאן הייתה אחת מתוך 11 מרימות משקולות שנכשלו במבחן סמים. כשבחנו מחדש את בדיקותיה משנת 2008, גילו שהיה במערכתה סטנוצוטול, והיא נפסלה באופן רשמי. בבדיקות חוזרות של דגימותיה מ-2012 גילו סטנוצוטול ודהידרוכלורמתילטסטוסטורון. בנובמבר 2016, נשללה ממנה המדליה האולימפית.
חיל האוויר של ארצות הברית

הקמת החיל

שלוש שנים אחרי טיסתם הראשונה של האחים רייט, בדצמבר 1906, צבא ארצות הברית פרסם דרישה למטוס צבאי. ב-10 בפברואר 1908 נחתם חוזה עם האחים רייט, והם החלו לייצר מטוסים עבור הצבא. בשנת 1912 הוקמה מחלקה אווירית בחיל הקשר של הצבא, ובשנת 1917, בעקבות כניסת ארצות הברית למלחמת העולם הראשונה, הוקם "שירות האוויר" של הצבא. שירות האוויר סיפק הגנה וסיוע לכוחות הקרקע, וזכה להצלחה רבה גם בקרבות אוויר.
בשנת 1926 שירות האוויר אורגן מחדש כחיל של צבא היבשה, והפך לגיס האווירי של צבא ארצות הברית (United States Army Air Corps - USAAC). מספר המטוסים של החיל גדל בצורה משמעותית, נערכו ניסויים בתדלוק אווירי, ופותחו מטוסים מתקדמים. בשנת 1937 הוצג המפציץ הכבד B-17 ("מבצר מעופף"), שהפך בהמשך למפציץ הבולט ביותר במלחמת העולם השנייה. בשנת 1942 החיל שינה שמו לחילות האוויר של צבא ארצות הברית (United States Army Air Forces - USAAF or AAF), ונחשב מאז לזרוע השווה בחשיבותה לזרוע היבשה ולזרוע הים.

שנים מאוחרות

בשנת 1947 הוקם משרד חיל האוויר, כחלק ממשרד ההגנה, והחיל קיבל את שמו הנוכחי, חיל האוויר של ארצות הברית. ב-18 בספטמבר מונה מזכיר חיל האוויר הראשון, סטוארט סימינגטון (לימים סנאטור דמוקרטי מטעם מדינת מיזורי, ומועמד לנשיאות ארצות הברית).
בשנת 1948, השלטון הקומוניסטי בגרמניה המזרחית מנע תחבורה מכל סוג אל מערב ברלין, במה שנודע כ"הסגר על ברלין". חיל האוויר הפעיל רכבת אווירית של ציוד ומזון אל העיר הנצורה, בשיתוף חיל האוויר הבריטי. מטוסי התובלה העיקריים שלקחו חלק במבצע היו C-121 ,C-54 ו-DC-3 דקוטה.
במהלך מלחמת קוריאה (יוני 1950 - יולי 1953) נכבש בסיס החיל העיקרי בקימפו שבקוריאה הדרומית. לכן, בתחילת המלחמה, נאלץ החיל לפעול מבסיסים ביפן. חיל האוויר סיפק סיוע לכוחות הקרקע, והפציץ מטרות בקוריאה הצפונית במפציצי B-29. מטוסי הקרב מדגם F-86 ("סייבר") זכו להצלחה בקרבות אוויר מול מטוסי המיג-15 הרוסיים של קוריאה הצפונית.

בשנת 1954 נוסדה אקדמיית חיל האוויר בקולורדו. נשים התקבלו לאקדמיה משנת 1976. משנות החמישים, המפציץ הכבד הבולט ביותר של החיל הוא ה-B-52. משנות השבעים, מטוסי הקרב העיקריים של החיל הם מטוסי F-15 ו-F-16 מתקדמים. 
במלחמת המפרץ (1991) חיל האוויר ניהל הפצצות מדויקות, וסייע לכיבושה המהיר של עיראק. הנשק הבולט ביותר שהופעל במלחמה היה טיל השיוט טומהוק, ששוגר גם ממטוסים. חיל האוויר המשיך לפקח על שמי עיראק, עד לפלישה האמריקנית בשנת 2003.
החיל השתתף בפעולות ברית נאט"ו בבוסניה (1996) ובקוסובו (1999). בשנים אלה הפעיל החיל גם כלי טיס חמקניים: מטוס התקיפה F-117 נייטהוק והמפציץ החמקן B-2 ספיריט.
חיל האוויר נטל חלק משמעותי בלחימה באפגניסטן ובעיראק, במסגרת "המלחמה בטרור" שהוכרזה בעקבות קריסת מגדלי התאומים ב-11 בספטמבר 2001. במסגרת הלחימה, החיל הפעיל כלי טיס בלתי מאוישים (כטב"מים) חמושים בטילים מונחים.

מבנה החיל

המפקד העליון של החיל הוא מזכיר חיל האוויר (SECAF). משרד המזכיר כפוף למשרד ההגנה. במטה החיל חברים ראש המטה, חמישה סגנים לראש המטה, הנגד הראשי (הנגד הוותיק ביותר), קצין הרפואה הראשי, הפרקליט הראשי, מפקד כוחות המילואים, וקצינים ואזרחים נוספים. ראש המטה מאז 2016 הוא גנרל דייוויד גולדפיין.

כלי טיס פעילים בשירות חיל האוויר של ארצות הברית

נכון ל-2004, מפעיל חיל האוויר האמריקני יותר מ-7,500 כלי טיס. עד 1962 הייתה לחיל האוויר ולצבא שיטת מתן שמות אחידה לכלי הטיס שלהם, בעוד לצי הייתה שיטה אחרת. ב-1962 אוחדו כולן לשיטה אחת הדומה יותר לגישת הצבא וחיל האוויר.
אלו הם כלי הטיס הפעילים כיום בחיל האוויר האמריקאי:
עמנואל גרוס

ביוגרפיה

עמנואל גרוס נולד בשנת 1948 בבוקרשט שברומניה, בנם של דב וצפורה גרוסו. ב-1950 עלה עם הוריו לישראל והם שוכנו במעברת רגבים ליד כפר סבא. את תעודת הבגרות עשה באופן אקסטרני ונמנה עם המחזור השני העצמאי של הפקולטה למשפטים באוניברסיטת תל אביב. הוא גם בוגר תואר שני ושלישי של פקולטה זו.
בנובמבר 1972 התנדב לשירות קבע בפרקליטות הצבאית כתובע. בשנת 1977 התמנה לשמש כסגן נשיא בתי המשפט ביהודה והשומרון. ב-1980 מונה לשמש כשופט במערכת בתי הדין הצבאיים. ב-1987 מונה לשמש כנשיא בית הדין הצבאי של פיקוד הדרום, מעט לפני פריצתה של האינתיפאדה הראשונה. בית הדין נידרש לדון בעניינם של חיילים שהואשמו בעבירות בזמן ההתקוממות. עמנואל שימש כאב בית הדין במשפט "גבעתי" הראשון שבו הואשמו 4 חיילים בהריגתו של תושב מחנה הפליטים ג'יבלייה האני אל-האשמי. בית הדין קבע כי ההוראה שקיבלו החיילים להכות באמצעות אלות עצורים החשודים בהשתתפות בהפגנות היא הוראה בלתי חוקית בעליל. החלטה זו משמשת עד היום כמקרה מבחן בשאלת הוראה בלתי חוקית בעליל.
בשנת 1990 יצא עמנואל לשנת שבתון בפקולטה למשפטים באוניברסיטת ייל לפוסט-דוקטורט וכחוקר אורח.
ב-1992 סיים עמנואל את השרות הצבאי בדרגת אל"ם והוזמן להצטרף לפקולטה החדשה באוניברסיטת חיפה על ידי הדיקן המייסד פרופ' יצחק זמיר כמרצה למשפט פלילי ודיני ראיות.
במקביל להוראה בחיפה, לימד גרוס גם במכללות רבות ובתוכן מכללת קריית אונו, המרכז הבין תחומי ובית הספר למשפטים במכללת נתניה. גרוס משמש גם כיו"ר משותף של הפורום למשפט וחברה במכללה זו.
גרוס נשוי לדינה ואב לעידית ויהונתן.
אמדאו השביעי, רוזן סבויה

ביוגרפיה

אמדאו נולד ב-24 בפברואר 1360 באביליאנה, לאמדאו השישי, רוזן סבויה ולבון מבורבון, בתם של פייר הראשון, דוכס בורבון ואיזבל מוולואה, דוכסית בורבון.
בשנת 1383 מת אביו אמדאו השישי, רוזן סבויה, ואמדאו עלה לשלטון במקומו. עם עלותו לשלטון השלים אמדאו עם בית ויסקונטי, ולאחר מכן כרת ברית עם שארל השישי, מלך צרפת, אולם סירב להילחם לצידו נגד אנגליה במהלך מלחמת מאה השנים. בשנת 1388 רכש אמדאו את השליטה ברוזנות ניס מידי ממלכת נאפולי, והעניק את השליטה בעיר לידי בית גרימלדי.
בסוף אוקטובר 1391 נפצע אמדאו כשנפל מסוסו במהלך מסע ציד, וב-1 בנובמבר מת אמדאו בריפאליה כתוצאה מטטנוס, ובנו אמדאו השמיני, רוזן סבויה עלה לשלטון במקומו.
קרחון נורת'איסט (אנטארקטיקה)

גילוי הקרחון

צפון מזרח הקרחון מופה לראשונה בשנת 1936 על ידי המשלחת הבריטית אל ארץ גראהאם, בפיקודו של ג'ון רימיל (John Riddoch Rymill). בשנת 1940 מופה מחדש על ידי השירות האנטארקטי של ארצות הברית (USAS), אשר השתמש בקרחון כמסלול עבור מזחלותיהם.

מקור השם

הקרחון נקרא בשם זה, מאחר שהוא נמצא צפונית מזרחית לבסיס של השירות האנטארקטי  - האי סטונינגטון.
שער אדמר

בתורת האינפורמציה הקוונטית שער אדמר הוא שער קוונטי המממש טרנספורמציה על קיוביט יחיד, הקרויה על שם המתמטיקאי הצרפתי-יהודי ז'אק אדמר.

הגדרה

הטרנספורמציה ניתנת לרישום בתור המטריצה .
קאיפו כהן

ביוגרפיה

קאיפו כהן נולדה לצלמת פסי גירש ולשלמה כהן בעת שהוריה שהו בזאיר שבאפריקה. פירוש השם קאיפו הוא אלכוהול שעושים באפריקה משורש של עץ. 
לאחר גירושי הוריה והגעתה עם אמה לישראל החלה בגיל 4 לרקוד בלט. בשנת 1988 בעת שהייתה בת 9 רקדה ב"בית ביכורי העיתים" בתל אביב. היא נצפתה על ידי מלהקי הסרט "הקיץ של אביה" ונבחרה לתפקיד הילדה אביה. בגיל 14 החלה ללמוד מחול בפריז, ולאחר חזרתה לישראל השתתפה בשנת 1994 בסרט ההמשך "עץ הדומים תפוס". לאחר תפקיד זה פרשה ממשחק.
בבגרותה הקימה חברה לקוסמטיקה אורגנית. בשנת 2011 השתתפה בהצגת היחיד "העלמה אלזה" שהועלתה בתיאטרונטו.
בשנת 2014 השתתפה כהן בסרט "חלונות".
שישי הפוך

עלילה

הסרט מספר על משפחת קולמן, משפחה חד הורית, שכוללת את האם - טס קולמן (ג'יימי לי קרטיס), פסיכולוגית במקצועה, נערה פריקית מתבגרת בת 15, אנה (לינדזי לוהן), וילד בשם הארי. טס, שהיא אלמנה, עומדת להנשא לחברה ריאן ועסוקה בתכנון החתונה. אנה, שהיא חברה בלהקה, מתכתשת רבות עם אמה, בגלל הלהקה ודברים אחרים. כמה ימים לפני חזרה לחתונה, הלהקה מקבלת הזמנה למבחן במה, שיאפשר להן להפוך את הלהקה למקצועית, אך אנה מגלה שמבחן הבמה ייערך באותו יום ושעה בה נערכת החזרה לחתונה. אנה מבקשת מאמה לאפשר לה לוותר על החזרה, אך היא לא מסכימה, מכיוון שלדעתה החתונה חשובה יותר, וסירוב זה מחריף עוד יותר את הריב בין השתיים.
יום לפני החזרה המשפחה סועדת במסעדה סינית, שבה מתלקח ויכוח בין האם לבת, שעל מנת להרגיעו מלצרית במקום מציעה לכל אחת עוגיית מזל. עוגיית המזל מכילה אמרה לא מובנת, וביום למחרת השניים מחליפות גוף, ומבינות שעוגיית המזל היא שגרמה לכך. השתיים בהתחלה נבהלות, אך מבינות שכל אחת תצטרך לחיות את חיי השנייה, עד שהכל יחזור לקדמותו - האמא כמתבגרת בבית הספר, והנערה כאמא שצריכה לדאוג לאחיה הקטן, ולתכנון החתונה. אחיה הקטן של אנה לבסוף מגלה את מה שקרה, והשתיים, שתמיד רבו, לומדות אחת על השנייה דברים חדשים ונהיות חברות. בנוסף, עקב כך שהאמא והבת נאלצות לחיות אחת את חיי השנייה, הן מבינות כמה קשים חייהן, ומתחילות לראות את העולם אחת מנקודת מבטה של השנייה. שתיהן עוברות שינויים במהלך הסרט ובעקבות זאת האם והבת מתקרבות אחת לשנייה, ומפסיקות לריב.
בסוף הסרט אנה הולכת למבחן הבמה של להקתה, אך אמה מנגנת במקומה.
בחזרה של החתונה האם והבת חוזרות למצבן הרגיל.
גליה מאור

קורות חייה

מאור נולדה בארץ ישראל בשם גליה ראוך. למדה בבית ספר יסודי בגבעתיים ולאחר מכן בבית הספר התיכון עירוני א' בתל אביב.
מיד לאחר תום שירותה הצבאי החלה ללמוד באוניברסיטה.
 בשנת 1964 השלימה לימודי תואר ראשון בכלכלה ובסטטיסטיקה באוניברסיטה העברית ובשנת 1967 השלימה תואר שני במנהל עסקים באותו מוסד.
בין 1963 ל-1989 עבדה בבנק ישראל בתפקידים שונים. שימשה כמפקחת על הבנקים (1982–1987) בזמן משבר מניות הבנקים.
בין 1989 ל-1991 הייתה יועצת פרטית במשרד רואי חשבון סומך חייקין ושימשה באותה תקופה גם כיושבת הראש הראשונה של מטה הסדר הקיבוצים.
ב-1 במאי 1991 מונתה לתפקיד משנה למנכ"ל בנק לאומי לישראל, וב-1995 מונתה למנכ"ל הבנק.
בשנת 2009 קיבלה תואר דוקטור לשם כבוד מהמסלול האקדמי המכללה למינהל.
ב-1 בינואר 2012 הודיעה מאור לדירקטוריון בנק לאומי על כוונתה לסיים את תפקידה כמנכ"ל הבנק, וב-1 במאי 2012 הוחלפה על ידי רקפת רוסק עמינח, שהייתה העוזרת שלה, 20 שנה קודם לכן, כאשר מאור כיהנה כמשנה למנכ"ל הבנק. מאור נחשבה כמי שסימנה את רוסק עמינח כמחליפתה בתפקיד המנכ"לית.
בדצמבר 2014 חתם בנק לאומי על הסכם כופר בסכום עתק של 400 מיליון דולר מול רשויות המס בארצות הברית על כך שבתקופתה של מאור כמנכ"לית הבנק, סייע הבנק לאזרחים אמריקאים להעלים מיסים. בספטמבר 2016 אושר הסדר פשרה שבו חויבה מאור, יו"ר הדירקטוריון איתן רף וראש החטיבה הבינלאומית צבי איצקוביץ' להחזיר חלק מהבונוסים שקיבלו בסכום של 5.1 מיליון ש"ח. באוגוסט 2017 הודיע משרד המשפטים שנפתחה חקירה פלילית כנגדה ובכירים נוספים בבנק בגין אותה פרשה.
מ-2012 מכהנת מאור כדירקטורית בטבע, וצפויה לסיים את כהונתה ביוני 2018.
נכון לשנת 2015 מאור דירקטורית בטבע, בשטראוס ובאקוויטי וואן (קרן השקעות נדל"ן ועוסקת ברכישה, שיפוץ, פיתוח וניהול מרכזי קניות קהילתיים בארצות הברית). הייתה יושבת ראש אגודת הידידים של המועצה לילד החוסה.

משפחתה

נישאה בגיל 20 ליהושע מאור, דירקטור במכון ויצמן למדע ובמספר חברות דפוס דיגיטלי, מנכ"ל יבמ ישראל בשנים 1984 - 1996 וסגן מפקד ממר"ם. מתגוררת ברמת גן, אם לשלושה. בתה, דנה מאור, היא מנכ"לית מקינזי ישראל.
אפקט הקוברה

אפקט הקוברה המכונה גם אפקט החולדה (באנגלית: Cobra effect או Rat effect) מתרחש כאשר פעולה שמטרתה לפתור בעיה מחמירה את הבעיה. המונח משמש לתיאור הגורמים לתמרוץ שגוי בכלכלה ובפוליטיקה.

מקור המונח

מקור המונח אפקט הקוברה הוא באנקדוטה מתקופת הראג' הבריטי. לפי האנקדוטה, הממשל הבריטי גילה דאגה בגלל מספר הקוברות בדלהי, וחילק פרס כספי למי שיביא גופה או עור של קוברה למשרדי הממשלה. בתגובה לכך, מספר לא מועט של אזרחים החל לגדל קוברות על מנת להרגם ולקבל את הפרס. לאחר שהממשל הבין שזה מה שקורה, הפרס בוטל ובתגובה לכך שחררו התושבים את כל הקוברות לחופשי, ומספר הקוברות באזור גדל. את המונח טבע הכלכלן הגרמני הורסט זיבֶּרט.
מקור המונח אפקט החולדה הוא במקרה דומה שהתרחש בהאנוי, וייטנאם במהלך היות האזור קולוניה צרפתית, בו הממשל הצרפתי חילק פרס על לכידת חולדות, והבאת זנבן לנציג הממשל. כתוצאה מכך, מעבר לפתיחת חוות לגידול חולדות, החלה לגדול אוכלוסיית החולדות חסרות הזנב בהאנוי, מכיוון שלוכדי החולדות היו לוכדים אותן, קוטעים את זנבן ומשחררים אותן לחופשי.
חוק שאנון-הארטלי

בתורת האינפורמציה, חוק שאנון הוא משפט המגדיר את קיבול הערוץ של ערוץ תקשורת החשוף לרעש גאוסי, והוא נקרא על שם קלוד שאנון. קיבול ערוץ הוא קצב הנתונים המרבי שבו ניתן לשדר מידע באופן אמין. עבור המקרה הנפוץ של ערוץ שבו מתווסף רעש גאוסי קיים קשר בין קיבול הערוץ לבין רוחב הסרט בו נעשה שימוש והיחס אות לרעש בערוץ:
כאשר C קיבול הערוץ, W - רוחב הסרט ו-S/N היחס אות לרעש.
משמעות המשפט היא שקצב המידע (זאת אומרת הקצב לאחר קיזוז ביטי תיקון השגיאות) המרבי שניתן להשיג על ידי קידוד הולך וגדל ככל שרוחב הסרט בו ניתן להשתמש גדול יותר וככל שהספק הרעש הנלווה לערוץ קטן ביחס להספק האות המשודר. בקיום תקשורת בכל קצב מתחת לקצב זה ניתן להשיג הסתברות שגיאה קטנה כרצוננו על ידי קידוד חבילות מידע גדולות ודחיסתן.
חוק שאנון נובע ממשפט כללי יותר של שאנון המגדיר את קיבול הערוץ של ערוץ רועש כלשהו. משפט זה נחשב למשפט היסודי של תורת האינפורמציה. הוא הוכח על ידי שאנון בשנת 1948 והפתיע את קהילת הנדסת מערכות התקשורת. רק לאחר כ-50 שנות מחקר בתורת הקודים, התגלו קודים מעשיים המשיגים ביצועים הקרובים לקיבול הערוץ הגאוסי.
לחוק זה יש שימוש בתחומים פיזיקה ותקשורת מחשבים, כאשר הוא משמש לחישוב מקסימום המהירות של מעבר מידע או אנרגיה בתווך כלשהו תוך התחשבות בהפרעות(רעשים).
אנימה (אלבום)

רקע

שנתיים אחרי יציאתו לאור של האלבום Undertow החלה הלהקה להקליט את אלבומם החדש יחד עם המפיק דייוויד בוטריל, אשר בין היתר פעל בשיתוף עם הלהקה קינג קרימזון. במהלך העבודה על האלבום עזב פול דאמור את הלהקה ואת מקומו מילא הבאסיסט ג'סטין צ'נסלור הבריטי. את הקרדיט על עטיפת האלבום הייחודית קיבל האומן האמריקאי קאם דה לאון.
 בניגוד לשני האלבומים שקדמו לו, אנימה הביא עמו סגנון שונה שביטא את התפתחות הלהקה לעבר צליל יותר פרוגרסיבי, דבר שניתן להבחין בו לדוגמה בשירים Forty six & 2 ו-Pushit. האלבום עצמו מוקדש לסאטיריקן ביל היקס, אשר הכיר את קינן טוב זמן לפני כן. ההקדשה מתבטאת בעטיפה אלטרנטיבת עם תמונתו של ביל היקס, בחוברת המצורפת עם התקליט ובשירים Third Eye ו-Ænima.

מקור השם

השם אנימה מורכב משילוב בין שתי המילים "anima" (מלטינית: "נשמה", מונח אשר שימש פעמים רבות את הפסיכולוג קארל יונג) ו"enema" (מאנגלית: חוקן).
מכיוון שההגד מקורו בתחום הפסיכולוגיה והרפואה, יש הטוענים כי ניתן לפרש את משמעותו במובן של "החייאת הנשמה" או "ריפוי הנשמה". מעבר להשערות אלו, לא מספקים חברי הלהקה מידע נוסף בדבר משמעות השם.

ביקורות

"אנימה" קיבל ביקורות טובות ממספר גדול של מבקרים. האלבום הגיע עם יציאתו למקום השני ברשימת רבי המכר של בילבורד, סינגלים רבים מתוכו אף מילאו רשימות רבות תחת הכותרת "שיר השנה ברוק" ב-1996 ו-1997.
גם הביקורות מן הקהל היו טובות מאוד ורבים קיבלו באהדה את השינוי שעשתה הלהקה. עד היום רבים ממעריצי טול מחשיבים את אלבום זה לטוב ביותר שנעשה על ידי הלהקה עד כה.
אישגל

היסטוריה

לפני כאלף שנים שכן במקום הכפר איסקלה (Yscla) שמשמעות שמו היא "אי" ברומאנש. במאה ה-13 התיישבו במקום בני שבט אלמאני, ושמו של הכפר השתבש עם השנים ל"אישגל". היישוב שקע במאה ה-19 כתוצאה ממשבר כלכלי שגרם להגירה ממנו, אך לקראת סוף המאה החל לפרוח ענף התיירות בעמק, ומספר בקתות הרים הוקמו באזור. ב-1964, נחנך רכבל סילברטה, העולה מהכפר אל אזור הסקי. הרכבל, שאורכו 3,938 מטרים, היה הארוך במדינה בעת הקמתו. בעשר השנים האחרונות, פרצה אישגל לתודעה הציבורית, בזכות פיתוח מואץ של התשתית התיירותית בה, כמו גם של תרבות האפרה סקי הענפה השוררת בה.

אתר הסקי

אתר  הסקי הצמוד לעיירה אישגל מהווה את חלקו האוסטרי של מרחב הגלישה סילוורטה ארנה (Silvretta Arena). המרחב כולו, שכולל גם את עיירת הסקי השווייצרית סמנאון (Samnaun), מכסה 235 ק"מ של מסלולים בכל הרמות וכולל שטחים נרחבים של שלג לא מהודק לגלישת פרירייד (Freeride). הודות לגובה אזור הסקי (90% מהמסלולים נמצאים בגובה של יותר מ-2,000 מטר) ולכך שמרבית המסלולים בצד האוסטרי פונים צפונה, השלג באישגל נשמר לאורך זמן ועונת הסקי ארוכה יחסית (בדרך כלל מסוף נובמבר עד תחילת מאי). שלושה רכבלים מובילים מהעיירה למרחב הגלישה: Pardatschgratbahn, Fimbabahn ו-Silvrettabahn. הרכבלים ממוקמים במרכז העיירה ולכל אחד מהם גם תחנת ביניים.
אידיאלפ (Idalp) היא נקודה מרכזית על ההר, בגובה 2,300 מטר, שמהווה נקודת הצטלבות למסלולי גלישה רבים ובה מסעדה עם מרפסת לנוף. גם ל-Silvrettabahn וגם ל-Fimbabahn יש תחנות באידיאלפ, ומנקודה זו אפשר להגיע בקלות לכל אזור במרחב הגלישה באמצעות רכבל כיסאות מהיר או מסלול גלישה. אזור הגלישה שמעל אידיאלפ מציע מסלולים רחבים ומתונים יחסית, כמו גם סנופארק עבור גולשי סקי וסנובורד עם מזרן אימונים מתנפח. כמעט כל המעליות במרחב Silvretta Arena הן גונדולות או רכבלי כיסאות מהירים, והמסלולים מתוחזקים באופן שוטף כדי להבטיח תנאי גלישה מיטביים.
האזור פופולרי בקרב רוכבי אופני הרים ומטיילים הפוקדים אותו בעונת הקיץ, ובאתר מסלולי רכיבה והליכה באורך כולל של 1,200 ק"מ.

אירועים מיוחדים

מדי שנה מתקיימות באישגל הופעות ענק לציון הפתיחה והסיום של כל עונת סקי תחת השם "Top of the Mountain Concert", שמושכות עשרות אלפי גולשים ומלוות במסיבות ודי.ג'ייז. מופע הפתיחה מתקיים בלב העיירה, בדרך כלל בסוף השבוע האחרון של נובמבר או בסוף השבוע הראשון של דצמבר, ואילו מופע הנעילה מתקיים בדרך כלל בסוף השבוע הראשון של מאי ונערך בגובה 2,300 מטר ב-Idalp. בין האמנים הבינלאומיים שכבר הופיעו באישגל ניתן למנות את אלטון ג'ון, קיילי מינוג, ג'ון בון ג'ובי, סטינג, ריהאנה, קייטי פרי, להקת גוסיפ ואלאניס מוריסט.
קוויאר ועדשים

קוויאר ועדשים (באיטלקית: Caviale e lenticchie) הוא מחזה קומי, אשר עלה לראשונה על הבמה בשנת 1956, מאת הכותבים האיטלקים ג'וליו סקארניצ'י ורנצו טאראבוזי (Scarnicci, Tarabusi). למחזה קיימת גם גרסה טלוויזיונית.
ההצגה זכתה להצלחה בישראל והועלתה מספר פעמים בתאטראות שונים בארץ. לראשונה בשנת 1983 בתיאטרון הבימה, בתרגומו של ניסים אלוני ובבימויו של מיכאל גורביץ' ורצה במשך 154 הצגות. ההצגה הועלתה בתיאטרון הקאמרי בשנת 2005 בבימויו של אילן רונן ובתרגומו של דורי פרנס, והייתה מועמדת לשישה פרסי התיאטרון הישראלי בשנת 2006. בשנת 2006 הועלתה ההצגה בבית צבי בבימויו של גילי אמיתי. בשנת 2010 הועלתה ההצגה בסטודיו למשחק ניסן נתיב בבימויו של דור צויגנבום. בשנת 2011 הועלתה ההצגה בתיאטרון הבימה בבימויו של מוני מושונוב.

עלילת המחזה

עלילת המחזה מתרחשת בנאפולי שבאיטליה. אבי משפחה ענייה בעיר עושה את פרנסתו בכך שמגיע לחתונות שהוא אינו מוזמן אליהן, שם אוסף מאכלים ומוכר אותם בעזרת אשתו. בהמשך הוא מגדיל לעשות והופך את ביתו ל"בית תמחוי" במטרה לאסוף תרומות שיגיעו לכיסו.
יהודה חיוג'

חייו

יהודה אבו זכריא יחיא אבן דאוד, המכונה חיוג', נולד בעיר פאס במרוקו בסביבות שנת 945. ב-960 נסע לקורדובה, בעת שהיה הוויכוח בן דונש בן לברט לבין מנחם בן סרוק בעיצומו. יש מחלוקת בין החוקרים האם חיוג' הוא יהודה בן דוד, שהיה אחד מתלמידי מנחם, ושהגן על מנחם נגד דונש. ככל הנראה מדובר באותו אדם.
חיי רבי יהודה חיוג' אינם ידועים, כך לא ידוע מי היו רבותיו ולא ידוע מי היו תלמידיו. סביר להניח שהוא לא התבלט בימי חייו ועבודותיו התגלו כיצירות משמעותיות רק לאחר מותו. נפטר בשנת 1012 בערך.

שלשיות השורש

המדקדקים שקדמו לחיוג' סברו שהשורש מוגדר לפי אותן האותיות המתקיימות בכל ההטיות שלו. תוצאה של הגדרה זו היא שאין מספר קבוע של רדיקאלים בשורש, והוא יכול לנוע החל מאחד ועד שבעה רדיקאלים. לדוגמה: המילים הלכתי, אלך - מקורן מהשורש 'לך'. המלים מטה, נטיתי, אטה - השורש הוא בן אות אחת בלבד, 'ט'. מכה, הכיתי, אכה - השורש 'כ'. מדקדקי הערבית גילו כבר במאה השמינית את שלשיותם של השורשים, אך כיוון שחכמי היהודים נמנעו מלימוד משווה של שתי השפות, הגילוי התעכב. חיוג', שהיה מצוי מאוד בערבית וגדל בפאס ובקורדובה שהיו מרכזים ערביים חשובים, דילג על המעצור התרבותי וגילה את התופעה הזו גם בעברית.
חיוג' גילה את העובדה שגם בעברית כל השורשים בנויים משלושה יסודות, בין אם הם עיצורים או תחליפיהם (בגזרות). לפי תגלית זו קיימת חוקיות מרבית בתורת הלשון העברית ולכן משמעות השורשים הפכה מדויקת יותר מזו שבשיטה הרב-גונית, שנהגה עד ימיו. ידיעת השורש המדויק מאפשרת גם דיוק רב יותר במשמעות, ולכן תורמת לפרשנות מדויקת יותר של המקרא.
חיוג' בדק בחריצות את השורשים העבריים והגיע למסקנה שרוב השורשים הם תלת עיצוריים, ובאלה שאינם תלת עיצוריים בא במקום אחד העיצורים יסוד אחר, כגון תנועה ארוכה או דגש חזק. שורשים יוצאי דופן אלו מכונים החסרים, הנחים, המורכבים והכפולים ועוד, אלו הנקראים היום – גזרות.
את ניצני התגלית ניתן לראות כבר אצל דונש, שלא חיבר ספרים מיוחדים לדקדוק, אך בתשובותיו נגד רס"ג ומנחם, דרכו הדקדוקית מראה שהוא כבר החל להבחין בכך שהשורש העברי מכיל שלוש אותיות. ואולם הדברים לא נעשו בשיטתיות ובירידה לעומק. דונש מכיר עדיין בשורשים של שתי אותיות, ואפילו של אות אחת. הוא הכיר למשל בקיומו של השורש יג"ע, גם כשבצורה הופיעה ו"ו במקום יו"ד (למשל הוֹגִיעַ), וגם כש-פ' הפועל (כשפה"פ) יו"ד לא באה לידי ביטוי כלל בצורה. כך גם בשורש יב"ש, שגם בו היו"ד נעלמת לפעמים. הוא הדין עם חסרי פ"נ – גם כשהנו"ן לא מופיעה הוא הכיר בנו"ן הנמצאת בשורש (נבלעת). לפי הגורסים שחיוג' הוא מתלמידי מנחם וממגיניו, הרי מצאנו שהוא הולך בעניין זה דווקא אחר דונש.
הפרשנים הפילולוגיים והבלשנים שקמו אחר חיוג' השתמשו בתגלית זו. כך רבי יונה אבן ג'נאח, רבי משה אבן ג'יקטילה, רבי יהודה אבן בלעם, רבי אברהם אבן עזרא ורד"ק. למרות זאת היו פרשנים רבניים וקראים, שלא סרו מן הדרך הרב-גונית (בה יכול להיות למילה שורש בן אות אחת או שתיים או שלוש ועוד), ולא קיבלו את השיטה התלת עיצורית.
רשב"ם נקט בשיטה החד-גונית שגילה חיוג', בניגוד לסבו רש"י, אף על פי שלא קרא ערבית ולא עסק בלשון כמקצוע. נראה שרשב"ם שמע את הדברים מנוצרים אתם היה במגע, אלו שמרו על קשרים עם אנשי הכנסייה הנוצרית בספרד, שלמדו את הדברים מן היהודים עצמם. רשב"ם לא מתבטא במונחים של חיוג', וייתכן ששינה את המושגים כדי להתאימם למקומו.